[size=3]Lørdag middag blev guldsmed i Frederikshavn udsat for væbnet røveri. Den formodede gerningsmand er varetægtsfængslet.[/size]

En 20-årig mand blev lørdag anholdt kun syv minutter efter et røveri mod guldsmeden på Danmarksgade 24 i Frederikshavn. Et vidne havde fulgt manden fra forretningen til et sted i Frederikshavn og tilkaldt politiet, der så kunne anholde manden med både våben og udbytte. Udbyttet var dog begrænset til et enkelt ur, som den 20-årige havde fået udleveret ved at true med en pistol. En kunde forsøgte at stoppe manden, der holdt pistolen op mod kundens hoved og trykkede af. Der lød dog bare et klik - pistolen var en attrap. Den 20-årig blev i dag i et grundlovsforhør varetægtsfængslet i fire uger. Han erkender stort set handlingsforløbet. Han er fra lokalområdet og godt kendt af politiet i forvejen.